REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj:06-2/390-21

24. septembar 2021. godine

B e o g r a d

Z A P I S N I K

21. SEDNICE ODBORA ZA PRAVOSUĐE, DRŽAVNU UPRAVU

I LOKALNU SAMOUPRAVU, ODRŽANE 21. SEPTEMBRA 2021. GODINE

 Sednica je počela u 08,45 časova.

Sednicom je predsedavao Vladimir Đukanović, predsednik Odbora.

 Sednici su prisustvovali članovi Odbora: Velibor Milojčić, Đorđe Komlenski, Dejan Kesar, Đorđe Dabić, Jelena Žarić Kovačević, Dragan M. Marković, Daniel Đivanović i Toma Fila.

Sednici su prisustvovali i: Milica Nikolić, zamenik člana doc. dr Mihaila Jokića, Vesna Krišanov zamenik člana Biljane Pantić Pilje i Dubravka Kralj zamenik člana Vladana Zagrađanina.

 Sednici nisu prisustvovali članovi Odbora: Sanja Lakić, dr Aleksandar Martinović, Nebojša Pavlović, Nenad Baroš i Sanja Jefić Branković, niti njihovi zamenici.

Sednici je prisustvovao i Vladimir Vinš, viši savetnik u Ministarstvu pravde.

 Predsednik Odbora je stavio na glasanje, a članovi i zamenici članova Odbora su **većinom glasova** utvrdili sledeći

 D n e v n i r e d:

1. Razmatranje Predloga zakona o izmenama i dopunama Zakona o sprečavanju korupcije, koji je podnela Vlada 011-1537/21 od 03. septembra 2021. godine), u načelu.

**PRVA TAČKA - Razmatranje Predloga zakona o izmenama i dopunama Zakona o sprečavanju korupcije, koji je podnela Vlada 011-1537/21 od 03. septembra 2021. godine), u načelu.**

 Vladimir Vinš je u uvodnom izlaganju istakao da su razlozi za izmenu i dopunu važećeg Zakona o sprečavanju korucije sadržani u Preporuci XII Drugog izveštaja o usklađenosti Republike Srbije u Četvrtom krugu evaluacije Grupe država za borbu protiv korupcije Saveta Evrope. U navedenoj preporuci iz predmetnog izveštaja iz oktobra 2020. godine, izrečene su konkretne primedbe na Zakon, koje bi trebalo uvažiti, kako bi se postigao cilj da se navedena preporuka smatra ispunjenom u celini.

 Istakao je da se navedene preporuke odnose i na to da važeći Zakon o sprečavanju korupcije nije do propisivao jasne kriterijume za izdavanje saglasnosti ili ograničenja javnim funkcionerima da obavljaju druge poslove, aktivnosti ili delatnosti; da javni funkcineri imaju diskreciono pravo da prijavljuju, odnosno da ne prijavljuju jedan deo imovine i prihoda; da imovina i prihodi pojedinih javnih funkcinera nisu trenutno dostupni; da maksimalne novčane kazne za izvršene prekršaje nisu dovoljno visoke i da neprijavljivanje prihoda ili davanje lažnih informacija o prihodima javnih funkcinera ne predstavlja krivično delo.

 Naglasio je da je i Agencija za sprečavanje korupcije ukazala na određene odredbe Zakona koje bi trebalo precizirati u cilju njegova bolje i pravilnije primene, pa se i iz tih razloga predlažu određene promena.

 Predsedavajući je otvorio raspravu u vezi sa ovim tačkama dnevnog reda u kojoj su učestvovali: Vladimir Đukanović, Đorđe Komlenski, Toma Fila, Jelena Žarić Kovačević, Dragan M. Marković i Vladimir Vinš.

 **Vldimir Đukanović** je izrazio nezadovoljstvo činjenicom da se predloženim izmenama i dopunama implicira pretpostavka da je svakom javnom funkcioneru cilj da svoj položaj koristi za nedozvoljene radnje, što može dovesti do toga da će se sve manje ljudi baviti javnim funkcijama.

 Izneo je stav da problem može biti posebno izražen u jedinicama lokalne samouprave.

 **Đorđe Komlenski** se saglasio sa diskusijom predsednika Odbora i posebno osvrnuo na član 1. navedenog predloga zakona, istakavši da ukoliko se dodaje reč nedozvoljena (korist), treba i objasniti šta se podrazumeva pod pojmom nedozvoljena korist, što bi dovelo do prenormiranja i najavio da će podneti amandman na taj član, odnosno da će tražiti da se član 1. briše.

 Skrenuo je pažnju predlagačima zakona da treba voditi računa da se pojmovi koji su decenijama jasni i u praksi se pravilno podrazumevaju, budu podjednako definisani u svim zakonima u kojima se pojavljuju, kako bi se obezbedila pravna sigurnost, koja se narušava konstantnim nastojanjima da se zakonskim rešenjima udovolji međunarodnim telima i propisima, koji često nisu u duhu našeg zakonodavstva.

 Izneo je mišljenje da bi Odbor za pravosuđe, državnu upravu i lokalnu samoupravu trebalo da analizira radni tekst ustavnih promena, čime bi se dao doprinos i radu Odbora za ustavna pitanja i zakonodavstvo i predsednici ovog Odbora, koja je sama učestvovala u Radnoj grupi za izradu nacrta Akta o Ustavnim promenama u oblasti pravosuđa.

 **Toma Fila** je naglasio da podržava stavove koje su izneli narodni poslanici Đukanović i Komlenski i rekao da neće glasati za Predlog zakona o izmenama i dopunama Zakona o sprečavanju korupcije.

 Istakao je da bi krivična dela trebalo da budu propisana samo u Krivičnom zakoniku, a ne i u drugim propisima, te da je potrebno izbrsati član 1. Predloga zakona.

 Rekao je da Skupština i dalje treba da odlučuje o izboru sudija koji se prvi put biraju na sudijsku funkciju.

 **Jelena Žarić Kovačević** se zahvalila poslaniku Komlenskom na ponuđenoj pomoći u vezi sa izradom nacrta Akta o promeni Ustava u oblasti pravosuđa.

 Saglasila se sa većinom konstatacija koje su izneli članovi Odbora u svojim diskusijama i navela da postoji razmimoilaženje u razmišljanjima o tome na koji način treba tretirati javne funkcionere.

 Rekla je da treba unaprediti odnos između Agencije za sprečavanje korupcije i funkcionera i navela primer iz Niša, gde su članovi školskog odbora i opštinske izborne komisije morali da se dopisuju sa Agencijom, kako bi dokazali da kao člnaovi školskog odbora nisu radili za naknadu.

 **Vladimir Đukanović** je istakao da zbog ovakvih propisa ljudi neće hteti da se bave javnim poslom.

 Ukazao je da neće glasati za ustavne promene i zato ne uzima učešće u raspravi, ali da ukoliko neko od članova Odbora želi da učestvuje u raspravama u vezi sa izradom Akta o ustavnim promenama, to svakako može da učini.

 **Dragan M. Marković** je stav da bi bolje zakonsko rešenje bilo prilikom stupanja na na neku javnu funkciju, podatke o svakom pojedincu prikuplja Agencija za sprečavanje korupcije, na osnovu ovlašćenja koja bi dobila na osnovu zakona.

 **Vladimir Vinš** je naglasio da je možda bolje da i u drugim zakonima postoje definisana krivična dela, kako se Krivični zakonik ne bi često menjao.

 Takođe, rekao je da ukoliko javni funkcioner ne prijavi imovinu iz neznanja, ne bi se smatralo da je počinio krivično delo, već prekršaj.

 Kako se više niko nije javio za reč, predsednik Odbora je zaključio raspravu i stavio na glasanje predlog da Odbor odluči da predloži Narodnoj skupštini da prihvati Predlog zakona o izmenama i dopunama Zakona o sprečavanju korupcije, u načelu.

Članovi i zamenici članova Odbora su sa: **5** glasova **ZA**; **3** glasa **PROTIV I 4 UZDRŽANA**, odlučili da predlože Narodnoj skupštini da **ne prihvati** Predlog zakona o izmenama i dopunama Zakona o sprečavanju korupcije, u načelu.

Predsednik Odbora je predložio da za izvestioca Odbora na sednici Narodne skupštine bude određen Đorđe Dabić, član Odbora.

Članovi i zamenici članova Odbora su **jednoglasno** prihvatili navedeni predlog.

Sednica je završena u 9,15 časova.

SEKRETAR PREDSEDNIK

Sanja Pecelj Vladimir Đukanović